Зым-зыя йүгерешкәндәр ыңғайына Марс та машинаһын алып килергә өй алдына сапты. "Ашығыс ярҙам" машинаһы ҡасан килгәнен көтөп ултырғансы, ҡаршы барырға! Боҙ булып ҡатҡан әсәһенең кескенә кәүҙәһен машинаның артҡы ултырғыстарын ятҡырып урын әҙерләп һалғас, үҙе артынан саң ғына борҡотоп ҡалдырып, Марс район үҙәгенә атылды. Юл буйына ауыҙ эсенән "Әсәй... әсәй... әсәй, китмә... Эй, Хоҙайым... берүк әсәйемдән айырма... Аҙ ғына булһа ла ваҡыт бир миңә... Йә, Раббым... хаталарымды, гонаһтарымды еңеләйтер әмәл бир... Әсәйемде генә ҡотҡар... Әсәй... әсәй, китмә... Хоҙайым, ишет ялбарыуымды... айырма беҙҙе... аҙға ғына булһа ла... Әсәй... әсәй..." - тип шыбырланы.